Ψήφισμα του Ευρωπαϊκού Κοινοβουλίου

της 22ας Απριλίου 2008

που περιέχει τις παρατηρήσεις οι οποίες αποτελούν αναπόσπαστο τμήμα της απόφασης σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2006, τμήμα I — Ευρωπαϊκό Κοινοβούλιο

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2006 [1],

έχοντας υπόψη τους ετήσιους τελικούς λογαριασμούς των Ευρωπαϊκών Κοινοτήτων για το οικονομικό έτος 2006 — τόμος Ι [SEC(2007) 1055 — C6-0363/2007] [2],

έχοντας υπόψη την έκθεση για τη δημοσιονομική και χρηματοοικονομική διαχείριση, οικονομικό έτος 2006, τμήμα I — Ευρωπαϊκό Κοινοβούλιο [3],

έχοντας υπόψη την ετήσια έκθεση του εσωτερικού του ελεγκτή για το 2006,

έχοντας υπόψη την ετήσια έκθεση του Ελεγκτικού Συνεδρίου σχετικά με την εκτέλεση του προϋπολογισμού για το οικονομικό έτος 2006 συνοδευόμενη από τις απαντήσεις των θεσμικών οργάνων που ελέγχθηκαν [4],

έχοντας υπόψη τη δήλωση αξιοπιστίας σχετικά με την ακρίβεια των λογαριασμών και τη νομιμότητα και κανονικότητα των υποκειμένων πράξεων την οποία παρέσχε το Ελεγκτικό Συνέδριο σύμφωνα με το άρθρο 248 της συνθήκης ΕΚ [5],

έχοντας υπόψη το άρθρο 272 παράγραφος 10, το άρθρο 275 της συνθήκης ΕΚ, καθώς και το άρθρο 179α της συνθήκης Ευρατόμ,

έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων [6], και ιδίως τα άρθρα 145, 146 και 147,

έχοντας υπόψη το άρθρο 13 των εσωτερικών διατάξεων για την εκτέλεση του προϋπολογισμού του Ευρωπαϊκού Κοινοβουλίου [7],

έχοντας υπόψη το άρθρο 147 παράγραφος 1, του δημοσιονομικού κανονισμού, σύμφωνα με το οποίο τα θεσμικά όργανα λαμβάνουν όλα τα απαραίτητα μέτρα για να δώσουν συνέχεια στις παρατηρήσεις που συνοδεύουν την απόφαση του Ευρωπαϊκού Κοινοβουλίου περί απαλλαγής,

έχοντας υπόψη το ψήφισμά του, της 9ης Μαρτίου 2005, σχετικά με τις κατευθυντήριες γραμμές για τα τμήματα II, IV, V, VI, VII, VIII (A) και VIII (B) και με το προσχέδιο προβλέψεων του Ευρωπαϊκού Κοινοβουλίου (τμήμα I) για τη διαδικασία του προϋπολογισμού του 2006 [8],

έχοντας υπόψη το άρθρο 71, το άρθρο 74 παράγραφος 3 και το παράρτημα V του κανονισμού του,

έχοντας υπόψη την έκθεση της Επιτροπής Ελέγχου των Προϋπολογισμών (A6-0091/2008),

Α. λαμβάνοντας υπόψη ότι από τον λογιστικό έλεγχο που διενήργησε το Ελεγκτικό Συνέδριο διαπιστώθηκε ότι "όλα τα θεσμικά όργανα είχαν εφαρμόσει ικανοποιητικό πλαίσιο συστημάτων εποπτείας και ελέγχου, όπως ορίζει ο δημοσιονομικός κανονισμός, στο δε δείγμα που εξετάστηκε, το επίπεδο των λαθών δεν ήταν ουσιώδες" [9],

Β. λαμβάνοντας υπόψη ότι το Ελεγκτικό Συνέδριο απεκάλυψε ανεπάρκειες στο ρυθμιστικό πλαίσιο που θέσπισαν το προεδρείο και οι Κοσμήτορες όσον αφορά την απόδοση των δαπανών για την επικουρία των βουλευτών, καθώς και στην εφαρμογή του,

Γ. λαμβάνοντας υπόψη ότι το Ελεγκτικό Συνέδριο τόνιζε ότι το προεδρείο δεν έχει εξασφαλίσει ότι οι κανόνες όσον αφορά την απόδοση των δαπανών για την επικουρία των βουλευτών οι οποίοι επιβάλλουν την υποβολή επαρκών δικαιολογητικών τυγχάνουν αποτελεσματικής εφαρμογής,

Δ. λαμβάνοντας υπόψη ότι ο γενικός γραμματέας πιστοποίησε στις 21 Φεβρουαρίου 2007 ότι έχει εύλογη βεβαιότητα ότι ο προϋπολογισμός του Ευρωπαϊκού Κοινοβουλίου εκτελέσθηκε σύμφωνα με τις αρχές της χρηστής δημοσιονομικής διαχείρισης και ότι το σύστημα ελέγχου και εποπτείας παρέχει την απαραίτητη εγγύηση σχετικά με τη νομιμότητα και την κανονικότητα των υποκειμένων πράξεων,

Ε. λαμβάνοντας υπόψη ότι πρέπει να εξασφαλίζει τη συνέχεια που δίδεται στο ψήφισμά του, της 26ης Σεπτεμβρίου 2006 [10], και στο ψήφισμά του της 24ης Απριλίου 2007 [11], σχετικά με την απαλλαγή για τα οικονομικά έτη 2004 και 2005 και να αποτιμά τις προόδους που επιτυγχάνονται όσον αφορά την υλοποίηση των συστάσεων που έχει διατυπώσει,

ΣΤ. λαμβάνοντας υπόψη τις πολιτικές προτεραιότητες για το οικονομικό έτος 2006, ήτοι: εδραίωση της διεύρυνσης 2004, προετοιμασία της διεύρυνσης 2007, βελτίωση της πολιτικής πληροφόρησης και επικοινωνίας και βελτίωση της επικουρίας που παρέχεται στους βουλευτές,

1. χαιρετίζει και υποστηρίζει τη σταθερή δέσμευση του προέδρου του να εξασφαλίσει ότι το καθεστώς των βοηθών των βουλευτών, που πρέπει να προταθεί από την Επιτροπή και να εγκριθεί από το Συμβούλιο, θα τεθεί εν ισχύι ταυτοχρόνως με το καθεστώς των βουλευτών [12]·

2. καλεί την Επιτροπή και το Συμβούλιο να συνεργασθούν πλήρως με το Κοινοβούλιο για να εξασφαλισθεί ότι το νέο καθεστώς για τους βοηθούς θα εγκριθεί πριν από τις επόμενες ευρωπαϊκές εκλογές τον Ιούνιο του 2009·

Η απαλλαγή — πράξη πολιτική

3. υπογραμμίζει ότι το Κοινοβούλιο είναι η μία και μοναδική αρχή χορήγησης απαλλαγής [13] και ότι η απαλλαγή είναι πολιτική απόφαση· για να φθάσει στη συγκεκριμένη πολιτική απόφαση το Κοινοβούλιο λαμβάνει υπόψη σύμφωνα με το άρθρο 276 παράγραφοι 1 και 2 της συνθήκης ΕΚ πέραν των εγγράφων των οποίων μνεία γίνεται στο εν λόγω άρθρο οιαδήποτε πληροφορία κρίνει απαραίτητη·

4. είναι της γνώμης ότι όλα τα θεσμικά όργανα και όλα τα υπεύθυνα για την εκτέλεση του προϋπολογισμού όργανα των οποίων μνεία γίνεται στα άρθρα 70 και 71 του κανονισμού του θα πρέπει να αντιμετωπίζονται επί ίσης βάσεως σύμφωνα με τις ίδιες αρχές και τις ίδιες διαδικασίες με αυτές που ακολουθούνται κατά την ετήσια διαδικασία απαλλαγής·

5. υπενθυμίζει ότι όλα τα θεσμικά όργανα και όλες οι αποκεντρωμένες υπηρεσίες μπορούν να έχουν τις πολιτικές ή/και διοικητικές δομές που υπηρετούν καλύτερα τις ανάγκες τους· υπογραμμίζει ότι κατά συνέπεια και για να σεβαστεί αυτές τις διαφορετικές δομές το Κοινοβούλιο θα πρέπει να δίδει απαλλαγή σε εκείνα τα όργανα και αυτόνομες αποκεντρωμένες υπηρεσίες που μπορούν να εκπροσωπούνται από κάποιον με σκοπό να εξασφαλίζεται το ορατό·

6. επιβεβαιώνει ότι εναπόκειται τόσο στο Κοινοβούλιο όσο και σε κάθε αποκεντρωμένη υπηρεσία και οργανισμό να προσδιορίζουν το πλέον αρμόζον επίπεδο ευθύνης για να απαντούν στις παρατηρήσεις που διατυπώνει το Κοινοβούλιο κατά τη διαδικασία της απαλλαγής·

7. υπενθυμίζει ότι το Κοινοβούλιο δήλωνε στο ως ανωτέρω ψήφισμά του, της 24ης Απριλίου 2007, ότι η διαδικασία απαλλαγής θα έπρεπε επίσης να καλύπτει τις αποφάσεις που λαμβάνει ο πρόεδρος, το προεδρείο και η διάσκεψη των προέδρων, διότι την πολιτική ευθύνη φέρουν οι εκλεγμένοι βουλευτές και όχι οι μόνιμοι υπάλληλοι· καλεί ως εκ τούτου τον Πρόεδρο και τον αντιπρόεδρο με αρμοδιότητα τον προϋπολογισμό να συμμετέχουν στο μέλλον στις συνεδριάσεις της Επιτροπής Ελέγχου των Προϋπολογισμών για να θεσπισθεί πολιτικός διάλογος·

8. υπενθυμίζει ότι σύμφωνα με το άρθρο 71 του κανονισμού του η ολομέλεια χορηγεί απαλλαγή στο Κοινοβούλιο εκπροσωπούμενο από τον πρόεδρο·

9. εκφράζει την ικανοποίησή του διότι ο πρόεδρος του Κοινοβουλίου δέχθηκε την αρχή διεξαγωγής πολιτικού διαλόγου στο πλαίσιο της διαδικασίας απαλλαγής και διότι την αιτήσει του ο αντιπρόεδρος του Κοινοβουλίου με αρμοδιότητα τον προϋπολογισμό και τον έλεγχο του προϋπολογισμού, ο οποίος είναι επίσης πρόεδρος της επιτροπής παρακολούθησης των ελέγχων, συμμετείχε σε πολιτικό διάλογο με την Επιτροπή Ελέγχου των Προϋπολογισμών κατά τη δημόσια ακρόαση της 21ης Ιανουαρίου 2008· ζητεί στο μέλλον αυτός ο διάλογος να βασίζεται επί εγγράφων όπου επαναλαμβάνονται οι με οικονομικό αντίκτυπο αποφάσεις του Προεδρείου και της διάσκεψης των προέδρων·

10. χαιρετίζει την προσφορά που διατύπωσε ο γενικός γραμματέας κατά την ακρόαση της 21ης Ιανουαρίου 2008 περί διεξαγωγής τακτικών συνεδριάσεων εκτός πλαισίου της συνήθους ετήσιας διαδικασίας για την απαλλαγή με την Επιτροπή Ελέγχου των Προϋπολογισμών με θέμα την εκτέλεση του προϋπολογισμού του Κοινοβουλίου, προσφορά την οποία και αποδέχεται·

11. σημειώνει επίσης την πρωτοβουλία του προέδρου του Κοινοβουλίου που αποσκοπεί στην ενίσχυση των δεσμών ανάμεσα αφενός στο προεδρείο και την Επιτροπή Προϋπολογισμών και αφετέρου το προεδρείο και την Επιτροπή Ελέγχου των Προϋπολογισμών χάρις στη δημιουργία ομάδας εργασίας επιφορτισμένης με την παγίωση αυτών των δεσμών κατά τρόπο διαρκή· χαιρετίζει την πρώτη κοινή συζήτηση που διεξήχθη στις 14 Ιανουαρίου 2008 και το κλίμα εμπιστοσύνης και συνεργασίας μεταξύ των ενδιαφερομένων φορέων το οποίο εγκαινιάσθηκε από την εν λόγω συζήτηση· προσδοκεί ότι οι συζητήσεις αυτές θα συνεχισθούν και αναμένει τα συμπεράσματα τα οποία θα συναχθούν·

12. εκτιμά ότι οι διαδικασίες του προϋπολογισμού και της απαλλαγής θα έπρεπε να θεωρούνται αλληλοσυμπληρούμενες: ένας προϋπολογισμός δεν πρέπει να εγκρίνεται χωρίς να έχουν αναλυθεί οι αποφάσεις απαλλαγής που έχουν ήδη εγκριθεί και μία απόφαση απαλλαγής πρέπει να λαμβάνεται εν γνώσει των πολιτικών στόχων που έχουν τεθεί κατά τη διαδικασία του προϋπολογισμού του έτους το οποίο αφορά η απαλλαγή· ζητεί να επιτελεστεί περαιτέρω έργο σχετικά με τη διαλειτουργικότητα της διαδικασίας του προϋπολογισμού και της διαδικασίας απαλλαγής·

Οι προτεραιότητες προϋπολογισμού για το έτος 2006

13. υπογραμμίζει ότι για το έτος 2006 ενέκρινε τις ακόλουθες προτεραιότητες προϋπολογισμού [14]:

- πρόβλεψη των θέσεων για τη διεύρυνση και συγκεκριμένα επαρκούς αριθμού διερμηνέων και μεταφραστών με κατάρτιση σε όλες τις επίσημες γλώσσες για να καθίσταται δυνατή η ενεργός συμμετοχή όλων των βουλευτώ στις εργασίες του Κοινοβουλίου,

- θέσπιση πολιτικής πληροφόρησης και επικοινωνίας για να φέρει το Κοινοβούλιο κοντά στον πολίτη· επ’ αυτού περαιτέρω ανάπτυξη του ρόλου που διαδραματίζουν τα εξωτερικά γραφεία του και η συνεργασία με την Επιτροπή,

- εξέταση του εάν πρέπει να τροποποιηθεί η δομή της διοίκησής του ή να ενισχυθεί η υποστήριξη των βασικών δραστηριοτήτων του προς βελτιστοποίηση των εργασιών του θεσμικού οργάνου,

- εγγύηση της παροχής επαρκούς βοήθειας και της παρουσίας εμπειρογνωμόνων για να φροντίζεται η ποιότητα των νομοθετικών εργασιών,

- θέσπιση καθεστώτος για τους βοηθούς των βουλευτών και

- εξασφάλιση χρηματοδοτικής δέσμευσης προς κάλυψη των δαπανών συμμετοχής των αντιπροσωπειών του Κοινοβουλίου στις συνεδριάσεις που διοργανώνονται εκτός των τόπων εργασίας του·

Παρουσίαση των λογαριασμών του Ευρωπαϊκού Κοινοβουλίου

14. διαπιστώνει ότι το 2006 το Ευρωπαϊκό Κοινοβούλιο εισέπραξε έσοδα που ανέρχονται σε 126126604 ευρώ (ποσό 112393557 ευρώ το 2005: +12,2 %)·

15. σημειώνει τα ποσοτικά στοιχεία βάσει των οποίων έχουν κλείσει οι λογαριασμοί του Κοινοβουλίου για το οικονομικό έτος 2006, ήτοι:

(ευρώ) |

Χρησιμοποίηση των πιστώσεων 2006 [15] |

I.Πιστώσεις 2006 | |

αρχικές πιστώσεις | 1321600000 |

διορθωτικός προϋπολογισμός | ουδείς |

τελικές πιστώσεις | 1321600000 |

II.Τελικές πιστώσεις 2006 | |

αναλήψεις υποχρεώσεων | 1306325432 |

( % των τελικών πιστώσεων) | (98,76 %) |

πληρωμές | 1117578610 |

(σε % των αναλήψεων υποχρεώσεων) | (85,49 %) |

III.Μεταφορές στο έτος 2007 | |

αυτόματη μεταφορά πιστώσεων στο 2007 | 188746822 |

(σε % των τελικών πιστώσεων) | (14,26 %) |

(σε % των αναλήψεων υποχρεώσεων) | (14,43 %) |

μη αυτόματη μεταφορά πιστώσεων (μεταφερθείσες μη δεσμευθείσες πιστώσεις) | 4817000 |

(σε % των τελικών πιστώσεων) | (0,36 %) |

IV.Ακύρωση | |

ακυρωθείσες πιστώσεις | 15274568 |

(σε % των τελικών πιστώσεων) | (1,15 %) |

V.Μεταφορές στο έτος 2006 | |

αυτόματες μεταφορές | 307163636 |

πληρωμές δυνάμει αυτών των μεταφορών | 285578104 |

(σε % των μεταφορών) | (92,95 %) |

ποσοστό ακύρωσης | 21585532 |

VI.Πιστώσεις από έσοδα για ειδικό προορισμό το 2006 | |

πιστώσεις από έσοδα για ειδικό προορισμό | 40017311 |

αναλήψεις υποχρεώσεων | 30778877 |

(σε % των πιστώσεων από έσοδα για ειδικό προορισμό) | (73,86 %) |

πληρωμές | 5858229 |

(σε % των πιστώσεων από έσοδα για ειδικό προορισμό που δεσμεύθηκαν) | (18,75 %) |

διαθέσιμες πιστώσεις που προέρχονται από έσοδα για ειδικό προορισμό | 9238434 |

VII.Πιστώσεις από έσοδα για ειδικό προορισμό που μεταφέρθηκαν στο 2007 | |

πιστώσεις από έσοδα για ειδικό προορισμό που μεταφέρθηκαν | 34831297 |

VIII.Πιστώσεις από έσοδα για ειδικό προορισμό που μεταφέρθηκαν στο 2006 | |

πιστώσεις από έσοδα για ειδικό προορισμό που μεταφέρθηκαν | 32288714 |

αναλήψεις υποχρεώσεων | 32054298 |

πληρωμές | 31086918 |

(σε % των αναλήψεων υποχρεώσεων) | (96,36 %) |

16. σημειώνει ότι η παρουσίαση των λογαριασμών όπως εμφαίνεται στην έκθεση για τη δημοσιονομική και χρηματοοικονομική διαχείριση άλλαξε εν συγκρίσει προς το παρελθόν έτος· επιθυμεί να θεσπίσει και να διατηρήσει η διοίκηση παρουσίαση η οποία θα επέτρεπε εύκολα σύγκριση της εκτέλεσης του προϋπολογισμού διά μέσου των ετών·

17. επισημαίνει ότι το 2006 ποσοστό 98,76 % των εγγεγραμμένων στον προϋπολογισμό του Κοινοβουλίου πιστώσεων δεσμεύθηκαν, ήτοι ποσοστό ακυρώσεων 1,15 %, και ότι, όπως για τα προηγούμενα οικονομικά έτη, επιτεύχθηκε πολύ υψηλό επίπεδο εκτέλεσης του προϋπολογισμού·

18. υπενθυμίζει ωστόσο ότι αυτό το υψηλό επίπεδο εκτέλεσης οφείλεται εν μέρει στην τακτική από το 1992 πρακτική της συγκεντρωτικής μεταφοράς υπολοίπων, πράξεως που συνίσταται στη μεταφορά όλων των πιστώσεων που είναι διαθέσιμες στο τέλος του έτους στα κονδύλια του προϋπολογισμού που σχετίζονται με τα κτίρια, κυρίως για να προβεί κανείς σε πρόωρες καταβολές κεφαλαίου με σκοπό τη μείωση των μελλοντικών καταβολών τόκου· σημειώνει επ’ αυτού ότι ποσό 37246425 ευρώ συγκεντρώθηκε το 2007·

19. επισημαίνει ότι το 2006 ποσό 124071425 ευρώ (ήτοι 71,4 % των μεταφορών) χρησιμοποιήθηκε προς ενίσχυση ορισμένου αριθμού κονδυλίων του προϋπολογισμού στο πεδίο της πολιτικής ακινήτων (εξ ου ποσό 38603580 ευρώ προερχόταν από τις προσωρινές πιστώσεις)· υπενθυμίζει ότι οι πιστώσεις που είχαν αρχικά εγγραφεί στα κονδύλια 2 0 0 1-2 0 0 8 του προϋπολογισμού ανήρχοντο μόλις σε 14287887 ευρώ·

20. υπενθυμίζει επίσης ότι συνολικά εγκρίθηκαν 37 μεταφορές πιστώσεων, οι οποίες αφορούσαν 173751700 ευρώ (ήτοι 13 % των τελικών πιστώσεων· στην Επιτροπή οι μεταφορές αντιπροσωπεύουν περίπου 4 % των πιστώσεων πληρωμών)· παρατηρεί ότι ένας μεγάλος αριθμός μεταφορών πιστώσεων θα μπορούσε να έρχεται σε αντίθεση προς τις αρχές του προϋπολογισμού·

Παρατηρήσεις του Ελεγκτικού Συνεδρίου σχετικά με το οικονομικό έτος 2006

21. σημειώνει ότι το Ελεγκτικό Συνέδριο διαπίστωσε ότι "όλα τα θεσμικά όργανα είχαν εφαρμόσει ικανοποιητικό πλαίσιο συστημάτων εποπτείας και ελέγχου, όπως ορίζει ο δημοσιονομικός κανονισμός, στο δε δείγμα που εξετάστηκε το επίπεδο των λαθών δεν ήταν ουσιώδες" [16]·

22. παρατηρεί ότι το Ελεγκτικό Συνέδριο επεσήμανε την εξής αδυναμία στην απόδοση των δαπανών για την επικουρία των βουλευτών: "[…] επισημαίνει ότι το προεδρείο δεν διασφάλισε την αποτελεσματική εφαρμογή των κανόνων που απαιτούν την υποβολή των κατάλληλων δικαιολογητικών […]. Το προεδρείο πρέπει να λάβει μέτρα προκειμένου να του χορηγούνται τα έγγραφα που θεωρούνται ουσιώδη για να αποδεικνύεται η αιτιολόγηση των δαπανών" [17]·

23. εκθέτει λεπτομερώς τις παρατηρήσεις του επί του θέματος λαμβάνοντας υπόψη τις παρατηρήσεις που διατυπώνει ο εσωτερικός ελεγκτής στις παραγράφους 56 έως 68·

Η ετήσια έκθεση του εσωτερικού ελεγκτή

24. επισημαίνει ότι το 2006 η υπηρεσία εσωτερικού ελέγχου ενέκρινε ή δημοσίευσε υπό μορφή σχεδίου 16 εκθέσεις λογιστικού ελέγχου· μεταξύ αυτών των εκθέσεων είναι ο λογιστικός έλεγχος των διαδικασιών συνάψεως συμβάσεων, ο λογιστικός έλεγχος της απόδοσης δαπανών για την επικουρία των βουλευτών και η συνέχεια που δίδεται σε 452 επιμέρους δράσεις που απορρέουν από την εξέταση των διατάξεων εσωτερικού ελέγχου που πραγματοποιήθηκε σε ολόκληρο το θεσμικό όργανο·

25. εκφράζει την ικανοποίησή του διότι ο εσωτερικός ελεγκτής μπόρεσε να παρουσιάσει επισήμως τα συμπεράσματα από την ετήσια έκθεσή του για το 2006 στην Επιτροπή Ελέγχου των Προϋπολογισμών, υποδεικνύοντας ταυτοχρόνως ότι η έκθεσή του συνιστά όχι μόνον μέσο εσωτερικής διαχείρισης αλλά επίσης σημαντικό στοιχείο αναφοράς για την ετήσια διαδικασία απαλλαγής·

26. συμμερίζεται τη γνώμη του εσωτερικού ελεγκτή για το ότι πρέπει να δίδεται μεγάλη σημασία στη θέσπιση αποτελεσματικών διατάξεων εσωτερικού ελέγχου· επισημαίνει επ’ αυτού τα μέτρα που αποσκοπούν σε καλύτερο σεβασμό των προτύπων και στόχων ελέγχου· σημειώνει ότι η εφαρμογή των 20 δράσεων καθοριστικού χαρακτήρα σε μνεία των οποίων προβαίνει ο εσωτερικός ελεγκτής στον πρώτο έλεγχο συνέχειας που δίδεται θα αποτελέσει το αντικείμενο δεύτερης συνέχειας που δίδεται το 2008· σημειώνει τις επισημάνσεις από τη διοίκηση ότι 18 εξ αυτών των 20 δράσεων τέθηκαν σε εφαρμογή και ότι η υλοποίηση των δύο εναπομενουσών δράσεων επί του παρόντος δρομολογείται·

27. χαιρετίζει τις προόδους που γνωστοποίησε η διοίκηση επί θεμάτων διαδικασιών για τη σύναψη συμβάσεων και συγκεκριμένα τη δημιουργία φόρουμ δημοσίων συμβάσεων· σημειώνει ότι ο εσωτερικός ελεγκτής θα επιδοθεί το 2008 σε νέο λογιστικό έλεγχο σχετικά με τη συνέχεια που δίδεται όσον αφορά την υλοποίηση 144 επιμέρους δράσεων που απορρέουν από τον λογιστικό έλεγχο των διαδικασιών συνάψεως συμβάσεων·

Η δημοσιονομική διαχείριση του Κοινοβουλίου και οι εκθέσεις δραστηριότητας των γενικών διευθυντών

28. υπενθυμίζει στους αρμόδιους φορείς του την απόφασή του [18], σύμφωνα με την οποία "οι εξοφλήσεις κεφαλαίου για κτίρια ... πρέπει να συμφωνηθούν στο πλαίσιο της στρατηγικής για τον προϋπολογισμό"· εκφράζει τη λύπη του για το ότι τα αρμόδια όργανά του ουδέποτε εκτέλεσαν τις αποφάσεις της συνόδου της ολομελείας και συνέχισαν την πρακτική τους της "μη εγγραφής στον προϋπολογισμό" της πολιτικής ακινήτων του Κοινοβουλίου για τις μελλοντικές αγορές κτιρίων (το κονδύλιο του προϋπολογισμού με την ονομασία "Αγορά ακινήτων" φέρει μόνον εγγραφή "p.m." για τα έτη 2005, 2006 και 2007)·

29. σημειώνει ότι στη διάρκεια δημοσίας ακροάσεως στην Επιτροπή Ελέγχου των Προϋπολογισμών στις 21 Ιανουαρίου 2008 ο γενικός γραμματέας ανακοίνωσε στρατηγικό σχέδιο για την πολιτική ακινήτων του Κοινοβουλίου· ζητεί από τον Γενικό Γραμματέα να παρουσιάσει αυτό το σχέδιο στην Επιτροπή Ελέγχου των Προϋπολογισμών κατά τη διαδικασία απαλλαγής για το έτος 2007·

30. επαναλαμβάνει το αίτημά του να τροποποιηθεί το άρθρο 16 των εσωτερικών διατάξεων για την εκτέλεση του προϋπολογισμού του Ευρωπαϊκού Κοινοβουλίου για να πρέπει οιοδήποτε σχέδιο που αφορά τα ακίνητα και έχει σημαντικές οικονομικές συνέπειες στον προϋπολογισμό του Κοινοβουλίου να υποβάλλεται προς έγκριση στην Επιτροπή Προϋπολογισμών·

31. εκφράζει την ικανοποίησή του διότι ο γενικός γραμματέας και όλοι οι γενικοί διευθυντές διαβεβαίωσαν ότι έχουν τη λογική βεβαιότητα ότι οι πόροι που χορηγήθηκαν για τις επιμέρους δραστηριότητες εκάστου χρησιμοποιήθηκαν για τους προβλεφθέντες σκοπούς και σύμφωνα με την αρχή της χρηστής δημοσιονομικής διαχείρισης· σημειώνει με ικανοποίηση ότι διαβεβαίωσαν επίσης ότι οι διαδικασίες ελέγχου που θεσπίσθηκαν παρέχουν επαρκή εγγύηση σχετικά με τη νομιμότητα και την κανονικότητα των υποκειμένων πράξεων·

32. ζητεί από τη διοίκησή του να σέβεται τις αρχές του προϋπολογισμού και να καταρτίζει σχέδιο προϋπολογισμού κατά τρόπον ώστε να υπάρχουν εχέγγυα ότι τα ποσά που εγγράφονται στο εν λόγω σχέδιο αντικατοπτρίζουν καλύτερα τις πραγματικές ανάγκες των διαφόρων τομέων δραστηριότητας του Κοινοβουλίου· ζητεί από τους κύριους διατάκτες να εμφαίνουν σαφώς στις ετήσιες εκθέσεις δραστηριότητας που συντάσσουν και σε χωριστό ανακεφαλαιωτικό πίνακα στην αρχή των εκθέσεων τις τελικές πιστώσεις, τις δεσμευθείσες πιστώσεις, τις πληρωμές, τις μεταφορές από έτους εις έτος, τις ακυρωθείσες πιστώσεις και το ποσό που η Γενική Διεύθυνση θέτει στη διάθεση της "συγκεντρωτικής μεταφοράς υπολοίπων"·

33. εκφράζει την ικανοποίησή του διότι οι γενικοί διευθυντές επανεξέτασαν τον κατάλογο των συμβάσεων μακράς διαρκείας·

34. ζητεί από τις Γενικές του Διευθύνσεις να εντείνουν τις προσπάθειες που καταβάλλουν για να μην περιορίζονται οι εκθέσεις τους σε κοινή δομή αλλά να περιέχουν επίσης στοιχεία συγκρίσιμων πληροφοριών για να καταστούν περισσότερο ευανάγνωστες·

35. εκφράζει την ικανοποίησή του διότι ο εσωτερικός ελεγκτής και οι υπηρεσίες συμφώνησαν σχετικά με την υλοποίηση σχεδίων δράσης με στόχο να αποκτήσει το Κοινοβούλιο αποτελεσματικές διατάξεις εσωτερικού λογιστικού ελέγχου (Εσωτερικό Ελεγκτικό Πλαίσιο)· επ’ αυτού ελήφθησαν αποφάσεις για 452 επιμέρους δράσεις το 2003 και 2004· διαπιστώνει ότι από αυτές τις 452 δράσεις 225 υλοποιήθηκαν πλήρως και 121 εν μέρει το 2006· σημειώνει επίσης ότι ο εσωτερικός λογιστικός ελεγκτής είχε προσδιορίσει 20 δράσεις "καθοριστικού χαρακτήρα" που αφορούσαν πεδία που εκτίθενται σε υψηλούς κινδύνους· σημειώνει ότι στο παρόν στάδιο η διοίκηση δηλώνει ότι 18 εξ αυτών των 20 δράσεων έχουν υλοποιηθεί και σημειώνει ότι ο εσωτερικός λογιστικός ελεγκτής θα τις εξετάσει στη διάρκεια δευτέρου λογιστικού ελέγχου της συνέχεια που δίδεται το 2008·

Σύναψη συμβάσεων

36. υπενθυμίζει ότι σύμφωνα με τα άρθρα 54 και 119 των κανόνων εφαρμογής του δημοσιονομικού κανονισμού [19] κάθε όργανο διαβιβάζει στην αρμόδια για τον προϋπολογισμό αρχή έκθεση για τις διαδικασίες με διαπραγμάτευση και για τις συμβάσεις που δεν εμπίπτουν στις οδηγίες περί δημοσίων συμβάσεων· υπενθυμίζει επίσης ότι κατάλογος των αναδόχων στους οποίους έχουν χορηγηθεί συμβάσεις αξίας ανώτερης των 50000 ευρώ αλλά κατώτερης από το κατώφλι που ορίζουν οι ως άνω οδηγίες δημοσιεύεται στην Επίσημη Εφημερίδα της Ευρωπαϊκής Ένωσης και ότι οι συμβάσεις αξίας μεταξύ 13800 ευρώ και 50000 ευρώ αποτελούν αντικείμενο δημοσιεύσεων στον ιστότοπο των θεσμικών οργάνων·

37. διαπιστώνει ότι η ετήσια έκθεση περιέχει τις εξής πληροφορίες σχετικά με τις συμβάσεις που ανατέθηκαν το 2006:

Είδος σύμβασης | Αριθμός [εντός () το 2005] | Ποσοστό [εντός () το 2005] | Ποσό σε ευρώ [εντός () το 2005] | Ποσοστό [εντός () το 2005] |

Υπηρεσίες | 199 (199) | 69 % (64 %) | 67315809 (89551639) | 23 % (44 %) |

Προμήθειες | 56 (53) | 20 % (17 %) | 61441090 (29036604) | 21 % (14 %) |

Εκτέλεση Έργων | 31 (48) | 11 % (15 %) | 20026192 (13763856) | 7 % (7 %) |

Ακίνητα | 1 (12) | 0 % (4 %) | 143125000 (73149658) | 49 % (35 %) |

Σύνολο | 287 (312) | 100 % | 291908091 (205501756) | 100 % |

38. διαπιστώνει ότι η κατανομή των συμβάσεων που ανατέθηκαν το 2006 (πλην της συμβάσεως ακινήτου που ανατέθηκε με διαδικασία με διαπραγμάτευση — η αγορά των κτιρίων στο Στρασβούργο, που αντιπροσωπεύει αφ’ εαυτής αξία 143125000 ευρώ) κατά είδος διαδικασίας που ακολουθήθηκε ήταν η εξής:

Είδος διαδικασίας | Αριθμός [εντός () το 2005] | Ποσοστό [εντός () το 2005] | Ποσό σε ευρώ [εντός () το 2005] | Ποσοστό [εντός () το 2005] | Μέσο ποσό [εντός () το 2005] |

Ανοικτή | 73 (64) | 25 % (21 %) | 93681193 (94187176) | 62 % (71 %) | 1283304 (1471675) |

Κλειστή | 84 (112) | 30 % (37 %) | 7044607 (26676276) | 5 % (20 %) | 83863 (238181) |

Με διαπραγμάτευση | 129 (124) | 45 % (42 %) | 48057291 (11488646) | 33 % (9 %) | 372537 (92650) |

Σύνολο | 286 (300) | 100 % | 148783091 (132352098) | 100 % | 520220 (441174) |

39. επισημαίνει ότι το 2006 ανατέθηκαν 128 συμβάσεις αξίας μεγαλύτερης ή ίσης των 50000 ευρώ και 159 συμβάσεις αξίας μεταξύ 13800 ευρώ και 50000 ευρώ· υπογραμμίζει ότι τα ως άνω στοιχεία δεικνύουν ότι οι συμβάσεις κάτω των 50000 ευρώ αντιπροσωπεύουν μόλις 1,7 % της συνολικής αξίας αλλά 55 % του συνολικού αριθμού συμβάσεων που ανατέθηκαν από το Κοινοβούλιο·

40. διαπιστώνει ότι από την άποψη της αξίας 67 % των συμβάσεων έχουν ανατεθεί βάσει ανοικτών (62 %) και κλειστών (5 %) διαδικασιών· εκφράζει όμως τη λύπη του διότι από την άποψη της αξίας 33 % των συμβάσεων έχουν ανατεθεί ακολουθώντας τη διαδικασία με διαπραγμάτευση· ζητεί από τον Γενικό Γραμματέα να εξηγήσει αυτή την αύξηση εν συγκρίσει προς το προηγούμενο έτος·

41. σημειώνει ωστόσο ότι για το 2006 η σύγκριση την οποία απαιτεί το άρθρο 54 των κανόνων εφαρμογής του δημοσιονομικού κανονισμού (μεταξύ του αριθμού συμβάσεων που συνάφθηκαν το έτος n και εκείνου για το έτος n-1 κατά κύριο διατάκτη) δεν κατέστη δυνατή λόγω των κανονιστικών αλλαγών που επήλθαν στη διάρκεια του συγκεκριμένου έτους, αλλαγών που αφορούν μόνον τις συμβάσεις των οποίων η διαδικασία άρχισε από τις 22 Αυγούστου και μετέπειτα· το 2006 το Κοινοβούλιο προσέφυγε στη διαδικασία με διαπραγμάτευση για 74 συμβάσεις (το 2005 για 136 συμβάσεις)·

42. υπενθυμίζει ότι ο εσωτερικός λογιστικός ελεγκτής διενήργησε έλεγχο των διαδικασιών συνάψεως συμβάσεων σε ολόκληρο το θεσμικό όργανο· χαιρετίζει τη συμφωνία ανάμεσα στον εσωτερικό ελεγκτή και τις υπηρεσίες σχετικά με ένα τεράστιο σχέδιο δράσης που περιέχει 144 επιμέρους προς υλοποίηση δράσεις· εκφράζει την ικανοποίησή του διότι ένα των κυρίων καθηκόντων που έχουν εγγραφεί στο πρόγραμμα εργασίας του εσωτερικού ελεγκτή για το 2008 είναι ένας νέος λογιστικός έλεγχος των διαδικασιών που ακολουθούνται για τη σύναψη των συμβάσεων με σκοπό να εξετασθούν οι πρόοδοι που έχουν σημειωθεί·

43. ζητεί από τον Γενικό Γραμματέα να εξηγήσει πώς έχει η πρόοδος όσον αφορά τη θέσπιση βάσης δεδομένων σχετικά με τις συμβάσεις σύμφωνα με το άρθρο 95 του δημοσιονομικού κανονισμού· σημειώνει επίσης ότι ο αναθεωρημένος δημοσιονομικός κανονισμός προβλέπει τη δημιουργία κεντρικής βάσης δεδομένων υπό τη διαχείριση της Επιτροπής για όλα τα θεσμικά όργανα·

Πολιτικές ομάδες (ανασκόπηση λογαριασμών και διαδικασιών — θέση 4 0 0 0 του προϋπολογισμού)

44. επαναβεβαιώνει ότι οι πολιτικές ομάδες φέρουν την ευθύνη της διαχείρισης και χρησιμοποίησης των πιστώσεων από τον προϋπολογισμό του Κοινοβουλίου οι οποίες τους χορηγούνται και ότι το πεδίο δράσης της υπηρεσίας εσωτερικού λογιστικού ελέγχου του Κοινοβουλίου δεν εκτείνεται στους όρους χρησιμοποίησης των πιστώσεων που εγγράφονται στη θέση 4 0 0 0 του προϋπολογισμού·

45. εκφράζει την ικανοποίησή του διότι οι πολιτικές ομάδες δημοσίευσαν τις εκθέσεις εξωτερικού ελέγχου τους και τους λογαριασμούς τους για το 2006 στη θέση του Κοινοβουλίου στο ενδοδίκτυο·

46. σημειώνει ότι το 2006 οι πιστώσεις που είχαν εγγραφεί στη θέση 4 0 0 0 του προϋπολογισμού χρησιμοποιήθηκαν ως εξής:

(σε χιλιάδες ευρώ) |

Σύνολο στη διάθεση του προϋπολογισμού 2006 | 70900 |

Μη εγγεγραμμένοι βουλευτές | 1644 |

Ποσά στη διάθεση των ομάδων | 69256 |

Ομάδα | Πιστώσεις που χορηγήθηκαν από τον προϋπολογισμό του Κοινοβουλίου | Ίδια έσοδα και μεταφερθείσες πιστώσεις των ομάδων | Δαπάνες 2006 | Ποσοστό απορρόφησης των διαθεσίμων πιστώσεων | Ανώτατο όριο των μεταφορών [] | Μεταφορές στο 2007 |

PPE-DE | 18088 | 7203 | 16345 | 64,6 % | 9044 | 8947 |

PSE | 13989 | 6934 | 14191 | 67,8 % | 6995 | 6732 |

ELDR/ALDE | 6526 | 3145 | 6383 | 66,1 % | 3263 | 3263 |

Verts/ALE | 2836 | 1157 | 2716 | 68,0 % | 1418 | 1278 |

GUE/NGL | 2582 | 1265 | 3189 | 77,5 % | 1426 | 928 |

UEN | 1896 | 454 | 1863 | 79,3 % | 948 | 487 |

IND/DEM | 2034 | 875 | 1912 | 65,7 % | 1017 | 997 |

NI | 1384 | 260 | 1222 | 74,3 % | 692 | 136 |

Σύνολο | 49606 | 21294 | 47821 | 67,4 % | 24803 | 22767 |

47. διαπιστώνει ότι οι εξωτερικοί ελεγκτές επιβεβαίωσαν ότι οι λογαριασμοί των πολιτικών ομάδων συμμορφώνονταν προς τις εν ισχύι διατάξεις και τα διεθνή λογιστικά πρότυπα·

48. επισημαίνει ότι οι πολιτικές ομάδες χρησιμοποίησαν κατά μέσον όρο μόλις 67,4 % των πιστώσεων που ετίθεντο στη διάθεσή τους (έναντι 66 % το 2005 και 74 % το 2004)·

49. επισημαίνει ότι στις 9 Ιουλίου 2007 το προεδρείο εξέτασε τις εκθέσεις των πολιτικών ομάδων σχετικά με την εκτέλεση του προϋπολογισμού καθώς και τις εκθέσεις που συνέταξαν οι αντίστοιχοι λογιστικοί ελεγκτές· επισημαίνει επ’ αυτού ότι το προεδρείο ανέθεσε στον διατάκτη να προβεί σε είσπραξη από την ομάδα ALDE ποσού πιστώσεων 25403,77 ευρώ που δεν χρησιμοποιήθηκαν, καθόσον το εν λόγω ποσό δεν μπορεί να μεταφερθεί από έτους εις έτος·

Πολιτικά κόμματα στο ευρωπαϊκό επίπεδο

50. διαπιστώνει ότι στο κλείσιμο του οικονομικού έτους 2006 οι λογαριασμοί έχουν ως εξής:

Εκτέλεση του προϋπολογισμού 2006 στο πλαίσιο της συμβάσεως

(ευρώ) |

Κόμμα [] | Ίδιοι πόροι | Σύνολο επιδοτήσεων από το Ευρωπαϊκό Κοινοβούλιο | Σύνολο εσόδων | Επιδοτήσεις ως ποσοστό των επιλέξιμων δαπανών (μέγιστο 75 %) |

PPE | 1106891,41 | 2914059,56 | 4020950,97 | 72,50 % |

PSE | 932781,81 | 2580000,00 | 3512781,81 | 71,49 % |

ELDR | 340782,87 | 883500,00 | 1224282,87 | 71,97 % |

EFGP | 240204,29 | 581000,00 | 821204,29 | 71,20 % |

GE | 172875,00 | 439018,54 | 611893,54 | 71,82 % |

PDE | 55189,84 | 163570,75 | 218760,59 | 75 % |

AEN | 49385,00 | 144808,81 | 194193,81 | 74,57 % |

ADIE | 59513,36 | 125016,22 | 184529,58 | 75 % |

EFA | 69665,67 | 220913,67 | 290579,34 | 75 % |

EUD | 47597,22 | 29670,24 | 77267,46 | 62,59 % |

Σύνολο | 3074886,47 | 8081557,78 | 11156444,25 | 72,13 % |

51. υπογραμμίζει ότι οι εξωτερικοί λογιστικοί ελεγκτές βεβαίωσαν ότι οι λογαριασμοί των κομμάτων είναι σύμφωνοι προς τις διατάξεις των άρθρων 6, 7, 8 και 10 του κανονισμού (ΕΚ) αριθ. 2004/2003 του Ευρωπαϊκού Κοινοβουλίου και του Συμβουλίου, της 4ης Νοεμβρίου 2003, σχετικά με το καθεστώς και τη χρηματοδότηση των πολιτικών κομμάτων σε ευρωπαϊκό επίπεδο [22] και ότι έδιδαν ειλικρινή και πιστή εικόνα της οικονομικής καταστάσεως των πολιτικών κομμάτων στο κλείσιμο του οικονομικού έτους 2006·

52. εκφράζει την ικανοποίησή του διότι τα πολιτικά κόμματα σε ευρωπαϊκό επίπεδο επέτυχαν υψηλό επίπεδο χρησιμοποίησης των πιστώσεων που τίθενται στη διάθεσή τους·

53. παρατηρεί ωστόσο ότι έχει ανατεθεί στον διατάκτη:

- να προβεί στην είσπραξη του πλεονάσματος ύψους 248953,91 ευρώ από το PDE, ύψους 215498,59 ευρώ από το AEN, ύψους 69317,14 ευρώ από το ADIE και ύψους 24799,11 ευρώ από το EUD,

- και να προβεί στην είσπραξη ποσών ύψους 121670,10 ευρώ από το EUD και ύψους 70902,64 ευρώ από το ADIE για λόγους μη συμμόρφωσης προς το άρθρο 3 παράγραφος 1 στοιχείο β) του κανονισμού (ΕΚ) αριθ. 2004/2003·

54. ζητεί να πληροφορηθεί από τον Γενικό Γραμματέα εάν έγινε η είσπραξη των ως άνω ποσών·

55. σημειώνει ότι ο εσωτερικός λογιστικός ελεγκτής προέβη σε ανασκόπηση των διατάξεων που αφορούν τις συνεισφορές σε πολιτικά κόμματα σε ευρωπαϊκό επίπεδο και εξέδωσε την έκθεσή του επί του θέματος τον Αύγουστο 2007· εκφράζει την ικανοποίησή του διότι κατέληξε σε λεπτομερές σχέδιο δράσης που έχει την έγκριση της διοίκησης· ζητεί να ενταχθούν τα αποτελέσματα από αυτόν τον λογιστικό έλεγχο στη διαδικασία της απαλλαγής 2007·

56. σημειώνει ότι ο προϋπολογισμός πολιτικού κόμματος σε ευρωπαϊκό επίπεδο μπορεί να χρηματοδοτείται σε ποσοστό 85 % από το Ευρωπαϊκό Κοινοβούλιο από του έτους 2008 (75 % έως τα τέλη 2007)· υπογραμμίζει ότι αυτό το υψηλό επίπεδο επιδοτήσεων από το Ευρωπαϊκό Κοινοβούλιο συνεπάγεται για τα κόμματα μεγαλύτερη ευθύνη όσον αφορά τις δραστηριότητές τους·

Οι αποζημιώσεις για την επικουρία των βουλευτών

57. σημειώνει ότι το Ελεγκτικό Συνέδριο διαπίστωσε ανεπάρκειες στο κανονιστικό πλαίσιο που θέσπισε το προεδρείο τις οποίες και επέκρινε και ότι το μείζον τμήμα των καταβολών που διενεργήθηκαν στους βουλευτές δυνάμει της επικουρίας των βουλευτών δεν τεκμηριώθηκαν εκ των υστέρων με ικανοποιητικά δικαιολογητικά που να αποδεικνύουν τις δαπάνες στις οποίες προέβη ο βουλευτής· αναγνωρίζει ταυτοχρόνως την προσπάθεια που κατέβαλαν το προεδρείο και η διοίκηση το 2007 για να διορθωθεί η κατάσταση· εκφράζει την ικανοποίησή του διότι για το έτος 2006 η διοίκηση υποδεικνύει ότι στα τέλη του έτους 2007 έχει λάβει άνω του 99 % των δικαιολογητικών·

58. παρατηρεί ωστόσο ότι για τα έτη 2004 και 2005 κατέστη δυνατόν να περιέλθουν στη διοίκηση μόνον 57 % και 51 % των απαιτουμένων εγγράφων αντιστοίχως· σημειώνει επ’ αυτού την πολιτική απόφαση να εφαρμόζονται οι διατάξεις που εγκρίθηκαν στις 13 Δεκεμβρίου 2006 αναδρομικά για την περίοδο 2004-2005·

59. πιστεύει ότι, όσον αφορά την υποχρέωσή τους να παράσχουν δικαιολογητικά για την απόδοση δαπανών για την επικουρία των βουλευτών τα έτη 2004 και 2005, όλοι οι βουλευτές πρέπει να λάβουν κοινοποίηση που να καθιστά σαφές εάν πρέπει ακόμη να υποβάλουν δικαιολογητικά στη διοίκηση για την ως άνω χρονική περίοδο ή εάν ο φάκελός τους είναι εντάξει·

60. ζητεί από τη διοίκηση να εφαρμόζει σωστά και ανελλιπώς τις κανονιστικές ρυθμίσεις περί καταβολής των εξόδων και αποζημιώσεων των βουλευτών [23] και να επισημαίνει έγκαιρα και άμεσα οιεσδήποτε παρατυπίες και παραλείψεις·

61. ζητεί από τη διοίκηση να θεσπίσει διαδικασία με καλύτερη και περισσότερο ορατή ανακοίνωση προς τους βουλευτές ώστε οι προθεσμίες αποστολής δικαιολογητικών τις οποίες ορίζουν οι ρυθμίσεις περί εξόδων και αποζημιώσεων των βουλευτών να τηρούνται συστηματικά για να εξασφαλίζεται τόσο ότι τα δικαιολογητικά παρέχονται κατά τρόπον που ταιριάζει με τη διαδικασία και το υποχρεωτικό χρονοδιάγραμμα που ακολουθεί το Ελεγκτικό Συνέδριο για να συντάξει την ετήσια έκθεσή του όσο και ότι χορηγείται τελική επιβεβαίωση στους βουλευτές ευθύς ως κλείσει ο φάκελός τους·

62. παροτρύνει την ομάδα εργασίας του Προεδρείου με θέμα το καθεστώς των βουλευτών να παρουσιάσει τα συμπεράσματά της για να καταστεί δυνατόν να δοθεί ταχέως η δέουσα συνέχεια στις παρατηρήσεις που διατύπωσε ο εσωτερικός ελεγκτής στην έκθεσή του με θέμα τις αποδόσεις δαπανών για την επικουρία των βουλευτών· υπό το φως του έργου της ως άνω ομάδας και στο πλαίσιο νέων ρυθμίσεων που πρέπει να θεσπισθούν από τα αρμόδια πολιτικά όργανα επιβεβαιώνει ότι αποτελεί ευθύνη της διοίκησης να εξασφαλίζει ότι οι αποδόσεις δαπανών για την επικουρία των βουλευτών διενεργούνται τηρουμένων των αρχών της νομιμότητας, κανονικότητας και χρηστής δημοσιονομικής διαχείρισης· κατανοεί τα προβλήματα και τις δυσκολίες που τίθενται για να εναρμονισθούν οι αποδόσεις δαπανών για την επικουρία των βουλευτών με τη φορολογική και κοινωνική νομοθεσία εκάστου των 27 κρατών μελών· ζητεί να επιδιωχθεί πάραυτα η διεξαγωγή των απαιτουμένων διαπραγματεύσεων με τα κράτη μέλη και τη βελγική κυβέρνηση· απαιτεί η εν λόγω επιχείρηση, οπωσδήποτε πολυσύνθετη, να μην εμποδίσει την παράλληλη θέσπιση νέων ρυθμίσεων για τις αποδόσεις δαπανών για την επικουρία των βουλευτών·

63. σημειώνει ότι η έκθεση του εσωτερικού ελεγκτή συνιστά να υπάρξουν σε δύο στάδια εξελίξεις στους όρους απασχόλησης των βοηθών των βουλευτών: σε έναν πρώτο χρόνο οι συμβατικές σχέσεις βοηθού/βοηθών και βουλευτή θα βασίζονται συστηματικά σε σύμβαση απασχόλησης που χρησιμοποιεί υποχρεωτικό, βελτιωμένο πρότυπο συμβάσεως· σε δεύτερο χρόνο στόχος θα είναι η ενσωμάτωση των βοηθών στην κατηγορία του προσωπικού που εμπίπτει στο καθεστώς που εφαρμόζεται στο λοιπό προσωπικό των Ευρωπαϊκών Κοινοτήτων·

64. υπενθυμίζει ότι η επικουρία του έργου των βουλευτών απαιτεί ευελιξία και κινητικότητα, το δε νέο Καθεστώς για τους βοηθούς πρέπει να ορίζει ελάχιστες προδιαγραφές για αμοιβή και κοινωνικά δικαιώματα σύμφωνα με την εφαρμοστέα ευρωπαϊκή νομοθεσία·

65. σημειώνει τις ομόφωνες αποφάσεις της διάσκεψης των προέδρων και του Προεδρείου της 6ης και 10ης Μαρτίου 2008 αντιστοίχως, με τις οποίες:

- καλείται η διοίκηση του οργάνου να εξασφαλίζει συνεπή εφαρμογή και υλοποίηση των εσωτερικών κανόνων του Κοινοβουλίου σχετικά με την απόδοση των δαπανών για την επικουρία των βουλευτών,

- επιφορτίζεται ο γενικός γραμματέας με την εντολή να έλθει σε επαφή με την Επιτροπή και το Συμβούλιο για να εξασφαλίσει τη δυνατότητα νέων κανόνων για τους βοηθούς των βουλευτών μέσω τροποποιημένου καθεστώτος για το επί συμβάσει προσωπικό, ενώ παράλληλα θα διατηρείται η ελευθερία των βουλευτών να προσλαμβάνουν τους βοηθούς τους και να καθορίζουν κατά τρόπον ανεξάρτητο το επίπεδο μισθού τους,

- ανατίθεται στην ομάδα εργασίας του σχετικά με το καθεστώς των βουλευτών, των βοηθών τους και του ταμείου συνταξιοδοτήσεως να αποτιμήσει επειγόντως τη λειτουργία των εν ισχύι κανόνων εν λεπτομερεία και δεδομένης της σημασίας του θέματος να υποβάλει προτάσεις αλλαγών στους κανόνες όπου κρίνεται απαραίτητο,

εμμένει στο να μετέχει ως παρατηρητής μέλος της Επιτροπής Ελέγχου των Προϋπολογισμών, ως επιτροπής αρμόδιας για την απαλλαγή, στην εν λόγω ομάδα εργασίας· υπενθυμίζει επ’ αυτού στο προεδρείο την παρατήρηση σχετικά με το τμήμα I — Ευρωπαϊκό Κοινοβούλιο η οποία διατυπώνεται στο ψήφισμά του της 25ης Οκτωβρίου 2007 σχετικά με το σχέδιο γενικού προϋπολογισμού της Ευρωπαϊκής Ένωσης για το οικονομικό έτος 2008 [24] και το ψήφισμά του, της 26ης Σεπτεμβρίου 2006, σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2004, τμήμα I — Ευρωπαϊκό Κοινοβούλιο [25]· ζητεί από τις αρμόδιες αρχές να προβούν σε αναφορά στην Επιτροπή Ελέγχου των Προϋπολογισμών σχετικά με την πρόοδο που σημειώνεται πριν από το τέλος του 2008·

66. εμμένει συγκεκριμένα στο ότι

- σύμφωνα με την παράγραφο 76 του ως άνω ψηφίσματός του της 26ης Σεπτεμβρίου 2006 το Κοινοβούλιο πρέπει να συνάψει συμβάσεις-πλαίσια αποκλειστικά με επιχειρήσεις στα κράτη μέλη ειδικευμένες στη διαχείριση, σύμφωνα με την εν ισχύι νομοθεσία του κράτους μέλους, θεμάτων φορολογίας και κοινωνικών ασφαλίσεων τα οποία σχετίζονται με συμβάσεις απασχόλησης, αναμένει δε από τη διοίκησή του να ορίσει χρονοδιάγραμμα για την πλήρη υλοποίηση αυτής της παραγράφου έως την 1η Σεπτεμβρίου 2008,

- δεδομένου ότι οι ανεπάρκειες που διαπιστώθηκαν από τον εσωτερικό λογιστικό έλεγχο αφορούν κατά κύριο λόγο συμβάσεις με παρόχους υπηρεσιών, επί προσωρινής βάσεως και έως ότου εξευρεθεί μόνιμη λύση πρέπει να γίνεται η διεκπεραίωση συμβάσεων παροχής υπηρεσιών από διαχειριστές πληρωμών στα κράτη μέλη· πρέπει να είναι ο διαχειριστής πληρωμών υπεύθυνος για τη συμμόρφωση των συμβάσεων παροχής υπηρεσιών τόσο προς την περί φορολογίας και κοινωνικών ασφαλίσεων νομοθεσία του συγκεκριμένου κράτους μέλους όσο και προς τις κανονιστικές ρυθμίσεις περί καταβολής των εξόδων και αποζημιώσεων των βουλευτών, οι οποίες βεβαίως χρειάζεται να τροποποιηθούν για τον σκοπό αυτό· ουδεμία σύμβαση παροχής υπηρεσιών που δεν τηρεί τις ως άνω διατάξεις πρέπει να γίνεται δεκτή,

- πρέπει η διοίκησή του να είναι σε θέση να μπορεί να αποδείξει στο Ελεγκτικό Συνέδριο ποία ποσά έχουν καταβάλει οι βουλευτές στους βοηθούς τους, στους διαχειριστές πληρωμών και τους παρόχους υπηρεσιών και υπό ποίους όρους,

- δεν πρέπει να απασχολούνται συγγενείς των βουλευτών,

- μη τήρηση της νομοθεσίας των κρατών μελών ή/και των (αναθεωρημένων) κανονιστικών ρυθμίσεων περί καταβολής των εξόδων και αποζημιώσεων των βουλευτών πρέπει να οδηγεί αυτομάτως στη διακοπή των πληρωμών και την ανάκτηση των αχρεωστήτως καταβληθέντων ποσών·

67. ζητεί οι διατάξεις των μέτρων εφαρμογής του καθεστώτος των βουλευτών του Ευρωπαϊκού Κοινοβουλίου [26] που έχουν οικονομικό αντίκτυπο να υποβληθούν επισήμως στην Επιτροπή Ελέγχου των Προϋπολογισμών για να γνωμοδοτήσει εκ των προτέρων·

68. εκφράζει την ικανοποίησή του διότι το προεδρείο ενέκρινε στις 25 Σεπτεμβρίου 2006 τον κώδικα που αφορά τους βοηθούς των βουλευτών και τους ασκούμενους στο Ευρωπαϊκό Κοινοβούλιο και διότι όλοι οι βουλευτές έλαβαν αντίγραφο του συγκεκριμένου κώδικα·

69. ζητεί από τον γενικό γραμματέα να γνωστοποιήσει στην Επιτροπή Ελέγχου των Προϋπολογισμών έως το τέλος του 2008 τον αριθμό εντολών ανακτήσεως ποσών που εξέδωσε και το συνολικό ποσό που αντιστοιχεί σε αυτές·

Ταμείο εθελουσίας συνταξιοδότησης

70. διαπιστώνει ότι τον Νοέμβριο 2006 το Ταμείο Εθελουσίας Συνταξιοδότησης περιλαμβάνει 659 ασφαλισμένους· διαπιστώνει ότι η μηνιαία εισφορά στο Ταμείο ανά βουλευτή ανέρχεται σε 3354,21 ευρώ και συγκροτείται από τα εξής ποσά: ένα τρίτο, ήτοι 1118,07 ευρώ, καταβάλλεται από τον βουλευτή και επί του παρόντος κρατείται από την αποζημίωση εξόδων που λαμβάνει και δύο τρίτα, ήτοι 2236,14 ευρώ, καταβάλλονται από το Κοινοβούλιο·

71. εφιστά προσοχή στα θέματα που αφορούν τη διαφάνεια και τις πηγές εισοδήματος τα οποία τίθενται με το ως άνω ψήφισμά του της 24ης Απριλίου 2007·

72. τονίζει ότι το αναλογιστικό έλλειμμα του Ταμείου Εθελουσίας Συνταξιοδότησης (που υφίσταται από του έτους 2001) μειώθηκε από 43756745 ευρώ το 2004 και 28875471 ευρώ το 2005 σε 26638000 ευρώ το 2006, βελτιώνοντας ούτως την αναλογιστική οικονομική θέση του ταμείου (76,8 % το 2004 και 86,1 % το 2005 και 88,4 % το 2006)· υπογραμμίζει ότι στη διάρκεια των τελευταίων ετών οι χρηματιστηριακές αγορές ήταν πολύ ασταθείς και ότι ως εκ τούτου ουδεμία βεβαιότητα υπάρχει όσον αφορά την κατεύθυνση που θα λάβει το αναλογιστικό έλλειμμα του Ταμείου· επ’ αυτού υπογραμμίζει ότι το Ταμείο έχει επενδύσει κατά 73 % σε μετοχές· επισημαίνει ότι το έως το τέλος του Δεκεμβρίου 2007 αναλογιστικό έλλειμμα έπρεπε να είχε επικαιροποιηθεί από τους διαχειριστές του Ταμείου πριν από τις 15 Μαρτίου 2008·

73. εφιστά την προσοχή του Προεδρείου του στην παράγραφο 84 του ως άνω ψηφίσματός του, της 24ης Απριλίου 2007, σύμφωνα με την οποία έχει γίνει δεκτό ότι, όταν το καθεστώς των βουλευτών του Ευρωπαϊκού Κοινοβουλίου αρχίσει να ισχύει, το Ταμείο Εθελούσιας Συνταξιοδότησης θα πρέπει να περιοριστεί στον σεβασμό των υφισταμένων δικαιωμάτων (που θα έχουν αποκτηθεί έως τον Ιούνιο 2009), πράγμα που σημαίνει ότι ούτε οι βουλευτές του Ευρωπαϊκού Κοινοβουλίου ούτε τα λοιπά ασφαλισμένα μέλη του ταμείου θα μπορούν να συνεχίσουν να καταβάλλουν εισφορές στο Ταμείο·

74. δηλώνει κατάπληκτο από την πρόσφατη σύσταση που διατύπωσε η διάσκεψη των προέδρων στις 13 Μαρτίου 2008, μετά την υποβολή σχετικού αιτήματος από την ομάδα εργασίας του Προεδρείου σχετικά με το καθεστώς των βουλευτών, των βοηθών τους και του ταμείου συνταξιοδοτήσεως, ότι μέλη του Ταμείου Εθελουσίας Συνταξιοδοτήσεως μπορεί ακόμη να αποκτήσουν νέα δικαιώματα σε σύνταξη όταν θα έχει τεθεί εν ισχύι το καθεστώς των βουλευτών· υπενθυμίζει στο προεδρείο, ως όργανο αρμόδιο για τη λήψη αποφάσεων επί του θέματος, την πολιτική βούληση του Κοινοβουλίου, όπως έχει αυτή διατυπωθεί στα ψηφίσματα του οργάνου με θέμα την απαλλαγή όσον αφορά την εκτέλεση του προϋπολογισμού του Κοινοβουλίου για τα οικονομικά έτη 2004 και 2005, ότι οι δραστηριότητες του Ταμείου Εθελουσίας Συνταξιοδοτήσεως πρέπει στην πράξη να παύσουν σταδιακά και να περιορίζονται στην υπηρέτηση ήδη κτηθέντων δικαιωμάτων όταν θα τεθεί εν ισχύι το καθεστώς των βουλευτών· εμμένει στο να προετοιμάσει η ομάδα εργασίας του Προεδρείου τα απαιτούμενα μέτρα σύμφωνα με τις αποφάσεις που έχει λάβει το Κοινοβούλιο·

Προετοιμασία της εφαρμογής της συνθήκης της Λισαβόνας

75. υπενθυμίζει ότι το 2006 το Κοινοβούλιο δήλωνε "πρόθυμο να εξετάσει εάν θα πρέπει να γίνουν τροποποιήσεις στις διοικητικές του διαρθρώσεις ή να παρασχεθεί περαιτέρω στήριξη στις κύριες δραστηριότητές του για τη βελτιστοποίηση του έργου του οργάνου" [27]· υπενθυμίζει επίσης ότι ταυτοχρόνως εκτιμούσε "ότι η αυξημένη ευθύνη του Ευρωπαϊκού Κοινοβουλίου στο πλαίσιο της λήψης νομοθετικών αποφάσεων απαιτεί τη διάθεση σημαντικών πρόσθετων πόρων με σκοπό τη στήριξη της κεντρικής αυτής δραστηριότητας" [28]·

76. σημειώνει την απόκριση της διοίκησής του στην υλοποίηση της διοργανικής συμφωνίας "Βελτίωση της νομοθεσίας"·

77. υπενθυμίζει επίσης ότι η συνθήκη της Λισαβόνας διευρύνει κατά πολύ το πεδίο της συναπόφασης η οποία και καθίσταται η συνήθης νομοθετική διαδικασία· εκ τούτου έπεται ότι το Κοινοβούλιο καθίσταται συν-νομοθέτης επί ίσης βάσεως για 95 % της ευρωπαϊκής νομοθεσίας·

78. επ’ αυτού ζητεί από τη διοίκησή του να παρουσιάσει πριν από τις 30 Νοεμβρίου 2008:

- πίνακα του προσωπικού του Κοινοβουλίου (μόνιμοι υπάλληλοι και λοιπό προσωπικό) κατά βαθμό, Γενική Διεύθυνση, υπηκοότητα και φύλο, περιλαμβανομένης και αποτίμησης,

- ανάλυση του τρόπου με τον οποίον χρησιμοποιήθηκε ο προϋπολογισμός για τις μελέτες εντός των Γενικών Διευθύνσεων·

79. υπενθυμίζει ότι στη διάρκεια της διαδικασίας του προϋπολογισμού 2007 το Ευρωπαϊκό Κοινοβούλιο κάλεσε την Επιτροπή να προβεί σε αποτίμηση μεσοπρόθεσμα των αναγκών της σε προσωπικό και να παράσχει λεπτομερή έκθεση σχετικά με το προσωπικό υποστήριξης που έχει και τα καθήκοντα συντονισμού που καλύπτει· καλεί τη διοίκησή του να προβεί σε αποτίμηση του προσωπικού του επί της ιδίας βάσεως και χρησιμοποιώντας τα ίδια εργαλεία· επιθυμεί να αποσταλεί έκθεση αποτίμησης στην Επιτροπή Ελέγχου των Προϋπολογισμών εν καιρώ τω δέοντι για την απαλλαγή 2007· επ’ αυτού επιθυμεί να γνωρίζει πόσοι μόνιμοι υπάλληλοι και μέλη του λοιπού προσωπικού έχουν ως καθήκον τους να βοηθούν του βουλευτές στο έργο τους ως συν-νομοθετών, πόσοι εργάζονται για τις κοινοβουλευτικές αντιπροσωπείες και πόσοι εξασφαλίζουν τη διοικητική υποστήριξη του Κοινοβουλίου·

Συνέχεια που δίδεται στην απαλλαγή 2005

80. χαιρετίζει τη μείωση που σημειώνεται στο κατ’ εκτίμηση κόστος λειτουργίας που απορρέει από την απαίτηση να διατηρεί πλείονες τόπους εργασίας από 203000000 ευρώ το 2002 σε 155000000 ευρώ το 2007· τονίζει ότι τούτο αντιπροσωπεύει μείωση κατά σχεδόν 24 % στη διάρκεια της πενταετίας· καλεί τη διοίκησή του να συνεχίσει τη διεργασία εξορθολογισμού· τονίζει ότι η απαίτηση να διατηρεί πλείονες τόπους εργασίας ορίζεται στις συνθήκες· πιστεύει ότι μεταξύ αυτών των τόπων εργασίας πρέπει να επιτευχθεί βέλτιστος συντονισμός· τονίζει ότι οι πολίτες δεν κατανοούν γιατί το Κοινοβούλιο πρέπει να διατηρεί τρεις τόπους εργασίας·

81. σημειώνει την απάντηση από τη διοίκησή του [29] σχετικά με τη δυνατότητα δημιουργίας ευρωπαϊκής αρχής για τα ακίνητα, απάντηση βάσει της οποίας η δημιουργία μεγάλης ενιαίας υπηρεσίας που θα αναθέτει την κατασκευή και τη συντήρηση των κτιρίων των θεσμικών οργάνων και υπηρεσιών της Ευρωπαϊκής Ένωσης δεν ανταποκρίνεται στις επιθυμίες για εξοικονόμηση πόρων και καλύτερη διαχείριση που έχουν εκφρασθεί· διαπιστώνει παράλληλα ότι μία στενότερη συνεργασία είναι επιθυμητή·

82. σημειώνει ότι δεν κατέστη δυνατόν να σημειωθεί η παραμικρή πρόοδος στις διαπραγματεύσεις με τη βελγική κυβέρνηση σχετικά με τα οικόπεδα των κτιρίων D4-D5 και τον χαρακτηρισμό τους ως οικοδομήσιμων· ζητεί από τον αντιπρόεδρο με αρμοδιότητα την πολιτική ακινήτων να έλθει σε επαφή με τη νέα κυβέρνηση το ταχύτερο δυνατόν·

83. σημειώνει την πρόοδο που κατέστη δυνατόν να σημειωθεί στη συνέχεια που δίδεται στα αιτήματά του για εκπόνηση ενός σχεδίου Kyoto-plus· υπενθυμίζει ότι στις 18 Ιουνίου 2007 το προεδρείο:

- κάλεσε τον Γενικό Γραμματέα να προκηρύξει διαγωνισμό για την αξιολόγηση του αποτυπώματος CO2 του Ευρωπαϊκού Κοινοβουλίου,

- έλαβε γνώση της αναθεώρησης των περιβαλλοντικών στόχων και των δράσεων κλειδιά για το μέλλον στην οποία προέβη η διοίκηση, την οποία και ενέκρινε,

- ενέκρινε το χρονοδιάγραμμα για τις περαιτέρω φάσεις του EMAS,

- ζήτησε από τον γενικό γραμματέα να συντάξει λεπτομερές πρόγραμμα δράσης,

- αποφάσισε να συστήσει ομάδα εργασίας αρμόδια για την παρακολούθηση των εκπομπών CO2, η οποία θα συνίσταται από δύο μέλη του Προεδρείου τα οποία θα ορισθούν σε μεταγενέστερη φάση της διαδικασίας EMAS,

- καθιέρωσε την αρχή της ενσωμάτωσης όλων των περιβαλλοντικών στόχων στο EMAS και συμφωνεί πως χρειάζεται να εξασφαλισθεί διαθεσιμότητα των ουσιαστικών πόρων για τη βελτίωση του EMAS·

84. ζητεί οιαδήποτε άλλη πρόοδος να επισημανθεί επίσης στην Επιτροπή Ελέγχου των Προϋπολογισμών·

Πολυγλωσσία

85. υπογραμμίζει πόσο μεγάλη σημασία έχει ο κώδικας δεοντολογίας για την πολυγλωσσία για τις κοινοβουλευτικές εργασίες των βουλευτών· ανησυχεί λόγω του ότι αμφότερες οι ανά εξάμηνο εκθέσεις του έτους 2006 σχετικά με την εφαρμογή του κώδικα έχουν δείξει ανεπάρκειες στο επίπεδο της αποτελεσματικής χρήσεως της υπηρεσίας της διερμηνείας· διαπιστώνει κατά συνέπεια ότι οι πιστώσεις που διατίθενται δεν χορηγήθηκαν κατά τον πλέον οικονομικό τρόπο και ότι οι τομείς που κατά κύριο λόγο θίγονται από αυτή την ανεπάρκεια ήταν οι κοινοβουλευτικές επιτροπές και οι αντιπροσωπείες και επίσης οι πολιτικές ομάδες· επ’ αυτού και έχοντας υπόψη την έκθεση σχετικά με την πολυγλωσσία που εγκρίθηκε στις 5 Σεπτεμβρίου 2006 ζητεί από τον Γενικό Γραμματέα να εξεύρει λύση από κοινού με τους χρήστες·

Πολιτική πληροφόρησης και επικοινωνίας

86. υπενθυμίζει ότι στο πλαίσιο της πολιτικής πληροφόρησης και επικοινωνίας του Κοινοβουλίου οι δραστηριότητες έχουν επεκταθεί και έχουν δημιουργηθεί νέα μέσα πληροφόρησης, τα οποία είχαν τεράστιο οικονομικό αντίκτυπο στον προϋπολογισμό 2006 (Κέντρο Επισκεπτών, WebTV, οπτικοακουστικές εγκαταστάσεις)· ζητεί από τον Γενικό Γραμματέα να υποβάλει έκθεση με θέμα την υλοποίηση και την αποτίμηση της πολιτικής πληροφόρησης και επικοινωνίας, και μάλιστα πριν από το τέλος Ιουλίου 2008·

Τεχνολογίες της πληροφορίας

87. υπογραμμίζει τη σημασία που έχουν οι τεχνολογίες της πληροφορίας για το Ευρωπαϊκό Κοινοβούλιο εν γένει και για τις κοινοβουλευτικές εργασίες ιδιαιτέρως· εκφράζει τη λύπη του διότι οι βελτιώσεις που επήλθαν επικεντρώνονται στην παρουσίαση του θεσμικού οργάνου στο διαδίκτυο και το ενδοδίκτυο και όχι στο να καταστήσουν το νομοθετικό έργο ανετότερο και αποτελεσματικότερο·

Διάφορα

88. ζητεί από τον γενικό γραμματέα να αποστέλλει αντίγραφο όλων των εκθέσεων του Προεδρείου, περιλαμβανομένων των εκθέσεων των ομάδων εργασίας, και της διασκέψεως των προέδρων που έχουν οικονομικό αντίκτυπο στην Επιτροπή Προϋπολογισμών και την Επιτροπή Ελέγχου των Προϋπολογισμών·

89. σημειώνει ότι η υπόθεση που σχετίζεται με την ύψους 4136125 βελγικών φράγκων διαφορά ανάμεσα στα εντός του ταμείου χρήματα και τις αντίστοιχες εγγραφές το 1982 κατέστη δυνατόν να επιλυθεί το 2007 και κατά συνέπεια θα αποτελεί τμήμα της απαλλαγής για το οικονομικό έτος 2007·

Συμπεράσματα από τη συζήτηση του σχεδίου έκθεσης στην επιτροπή

90. εφιστά για μία ακόμη φορά προσοχή στη σημασία που έχουν οι προτεραιότητες του προϋπολογισμού για τη διαδικασία της απαλλαγής, συνεχίζει δε να πιστεύει ταυτοχρόνως ότι η έκβαση της διαδικασίας της απαλλαγής είναι ζωτικής σημασίας για τη διαδικασία του προϋπολογισμού· χαιρετίζει κατά συνέπεια το ότι μία στενή συνεργασία Επιτροπής Προϋπολογισμών και Επιτροπής Ελέγχου των Προϋπολογισμών θα καταστεί ακόμη σημαντικότερη στο πλαίσιο της συνθήκης της Λισαβόνας·

91. χαιρετίζει την πρόοδο που σημειώθηκε όσον αφορά την υλοποίηση των προτεραιοτήτων του προϋπολογισμού για το 2006· θα συνεχίσει ωστόσο να επιδιώκει την εξασφάλιση του ότι όλες οι προτεραιότητες υλοποιούνται·

92. σημειώνει την (εμπιστευτική) έκθεση του εσωτερικού ελεγκτή με θέμα την απόδοση των δαπανών για την επικουρία των βουλευτών, η οποία προβαίνει σε διερεύνηση των διευθετήσεων εσωτερικού ελέγχου στο συγκεκριμένο πεδίο και προτείνει βελτιώσεις· τονίζει ότι η διοίκησή του συνεργάσθηκε πλήρως και ανοικτά με τον εισηγητή σε όλα τα στάδια της προετοιμασίας του σχεδίου έκθεσης· τονίζει περαιτέρω ότι η Υπηρεσία για την Καταπολέμηση της Απάτης και το Ελεγκτικό Συνέδριο έχουν κληθεί να εξετάσουν την έκθεση εσωτερικού ελέγχου και να δώσουν στα συμπεράσματα που θα συναγάγουν τη δέουσα συνέχεια· εκφράζει τη λύπη του για την παραβίαση των περί εμπιστευτικού χαρακτήρα διατάξεων του κανονισμού του και τη δημοσιοποίηση προσωπικών και πολιτικών ερμηνειών των εμπιστευτικών πληροφοριών· φρονεί ότι οι εν λόγω ερμηνείες δίδουν εσφαλμένη εντύπωση των στόχων και των συμπερασμάτων της έκθεσης·

93. καλεί τους αρμόδιους φορείς του να λάβουν τα κατάλληλα μέτρα με σκοπό να εγκρίνει η ολομέλεια σύμφωνα με το παράρτημα VII τμήμα Α παράγραφος 1 εδάφιο 4 του κανονισμού του Κοινοβουλίου τους κανόνες που διέπουν τη διοικητική διεκπεραίωση εμπιστευτικών εγγράφων, τους οποίους ενέκρινε το προεδρείο στις 13 Νοεμβρίου 2006, εγκαίρως μάλιστα για τη διαδικασία της απαλλαγής όσον αφορά το οικονομικό έτος 2007·

94. αποδοκιμάζει την έλλειψη προόδου στις διαπραγματεύσεις με τη βελγική κυβέρνηση με θέμα το οικόπεδο για τα κτίρια D4-D5 και την εκτέλεση των σχετικών έργων υποδομής· παροτρύνει τη βελγική κυβέρνηση να τηρήσει τη σταθερή πολιτική δέσμευση που έχει αναλάβει έναντι του Ευρωπαϊκού Κοινοβουλίου.

[1] ΕΕ L 78 της 15.3.2006.

[2] ΕΕ C 274 της 15 11.2007, σ. 1.

[3] ΕΕ C 318 της 29.12.2007.

[4] ΕΕ C 273 της 15.11.2007, σ. 1.

[5] ΕΕ C 274 της 15.11.2007, σ. 130.

[6] ΕΕ L 248 της 16.9.2002, σ. 1.

[7] PE 349.540/Προεδρ/Παρ/τελικό.

[8] ΕΕ C 320 Ε της 15.12.2005, σ. 156.

[9] ΕΕ C 273 της 15.11.2007, σημείο 10.6.

[10] ΕΕ L 177 της 6.7.2007, σ. 3.

[11] ΕΕ L 187 της 15.7.2008, σ. 3.

[12] Απόφαση 2005/684/ΕΚ, Ευρατόμ του Ευρωπαϊκού Κοινοβουλίου, της 28ης Σεπτεμβρίου 2005, για τη θέσπιση του καθεστώτος των βουλευτών του Ευρωπαϊκού Κοινοβουλίου (ΕΕ L 262 της 7.10.2005, σ. 1).

[13] Άρθρο 276 παράγραφος 1 της συνθήκης ΕΚ.

[14] ΕΕ C 320 Ε της 15.12.2005, σ. 156.

[15] ΕΕ C 318 της 29.12.2007, σ. 3.

[16] ΕΕ C 273 της 15.11.2007, σημείο 10.6.

[17] ΕΕ C 273 της 15.11.2007, σημείο 10.12.

[18] Παράγραφος 5 του ανωτέρω ψηφίσματός του, της 24ης Απριλίου 2007.

[19] Κανονισμός (ΕΚ, Ευρατόμ) αριθ. 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (ΕΚ, Ευρατόμ) αριθ. 1605/2002 του Συμβουλίου, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (ΕΕ L 357 της 31.12.2002, σ. 1).

[] Σύμφωνα με το άρθρο 2.1.6 των διατάξεων σχετικά με τη χρήση των πιστώσεων από τη θέση 4 0 0 0.

[] PPE: Ευρωπαϊκό Λαϊκό Κόμμα· PSE: Ευρωπαϊκό Σοσιαλιστικό Κόμμα· ELDR: Ευρωπαϊκό Κόμμα των Φιλελευθέρων, Δημοκρατών και Μεταρρυθμιστών· EFGP: Ομοσπονδία των Ευρωπαϊκών Κομμάτων των Πρασίνων· GE: Κόμμα της Ευρωπαϊκής Αριστεράς· PDE: Ευρωπαϊκό Δημοκρατικό Κόμμα· AEN: Συμμαχία για την Ευρώπη των εθνών· ADIE: Συμμαχία των Ανεξαρτήτων Δημοκρατών στην Ευρώπη· EFA: Ευρωπαϊκή Ελεύθερη Συμμαχία EUD: Δημοκράτες της ΕΕ.

[22] ΕΕ L 297 της 15.11.2003, σ. 1.

[23] Έγγραφο PE 113.116/ΠΡΟΕΔΡ./αναθ. XXIV/03-2007, 1η Μαρτίου 2007.

[24] Κείμενα που εγκρίθηκαν, P6_TA(2007)0474, ειδικότερα οι παράγραφοι 23 και 24.

[25] ΕΕ L 177 της 6.7.2007, σ. 3, παράγραφοι 73 έως 79.

[26] PE 388.087/ΠΡΟΕΔΡ/GT/αναθ. 10.

[27] ΕΕ C 320 Ε της 15.12.2005, σ. 156, παράγραφος 19.

[28] ΕΕ C 320 Ε της 15.12.2005, σ. 156, παράγραφος 20.

[29] Επιστολή του γενικού γραμματέα της 29ης Οκτωβρίου 2007 (317124).

--------------------------------------------------